གཞན་ཡང་སྤྱི་ཚོགས་ནི་འགལ་འབྲེལ་གཉིས་ཀྱིས་གོང་དུ་བཏེགས་ཤིང་ཡུན་དུ་གནས་པའི་ཚོགས་པའི་འཚོ་བ་ཞིག་ཡིན་སྟབས་དེའི་ནང་འཚོ་བའི་སྐྱེ་བོ་དག་ལ་དགའ་སྡུག་འདྲེས་མའི་ཚོར་གཅིག་ཅར་འབྱུང་བཞིན་མཆིས།དེ་ལྟ་བུའི་ཚོར་བའི་བརླན་པའི་སྤྱི་ཚོགས་ནང་རྩོམ་རིག་གིས་མི་རྣམས་ལ་དངོས་པོ་གཞན་གྱིས་སྤྲོད་མི་ཐུབ་པའི་སེམས་ཁམས་ཀྱི་བདེ་བ་སྟེར་ནུས་པ་ཡིན་ཏེ་གཡུ་ཐོག་རྙིང་མ་ཡོན་ཏན་མགོན་པོའིདཔལ་ལྡན་རྒྱུད་བཞིལསཡིད་གདུངས་ཆོས་ནོར་གཏམ་སྙན་གྲོགས་ཀྱིས་གསོཞེས་གསུངས་པ་ལྟར་རྩོམ་རིག་གི་མི་སེམས་གསོ་ཕྱིར་ནུས་གཞན་དང་མི་འདྲ་ཐོན་གྱི་ཡོད་པ་དང་གཞན་ཡང་འབྲོག་ཁུལ་གྱི་དམངས་སུ་ནད་བཅོས་སྐབས་སྒྲུང་མཁན་གྱིས་གླིང་སྒྲུང་བཤད་དེ་ནད་པར་ཉན་དུ་བཅུག་ན་ནད་གསོ་བའི་ནུས་པ་ཡོད་པ་ང་ཙམ་གྱི་དོན་མེད་ལབ་བརྡོལ་བྱེད་པ་མ་ཡིན་པར་ཆེད་མཁས་པ་དག་གིས་ཡ་མཚན་དང་བཅས་ཏེ་དེབ་ཐོག་ཏུ་བཀོད་འདུགདེ་ལྟ་བུའི་རིགས་ལ་མི་རིགས་ཀྱི་ཁྱད་ཉམས་ཞེས་མི་རིགས་གཞན་ལས་ལོགས་སུ་དགར་ནུས་ཤིང་མི་རིགས་དེའི་རིག་གནས་ཀྱི་གནས་ཚད་ཅི་འདྲ་ཡིན་པ་ངམ་གྱིས་རྟོགས་ཡོང་བས་དེ་ནི་བོད་པ་རང་གི་རྩོམ་རིག་གི་ཡོན་ཏན་རེད་ལ་རྩོམ་པའི་ཤེས་བྱར་དེ་ལྟ་བུའི་ཆ་ལྡན་ཡོད་པའང་རྟོགས་ངེས་ཡིན།དེ་བཞིན་རྩོམ་རིག་གིས་སྤྱི་ཚོགས་འདིའི་འཕེལ་འགྱུར་གྱི་རྣམ་པ་དང་འགལ་འདུའི་ཆ་རྣམས་ཀློག་པ་པོར་གསལ་འབྱིན་བྱེད་ཀྱི་ཡོད་གཤིས་རྩོམ་པ་པོའི་ཕྲག་ཐོག་གི་འགན་འཁྲི་ནི་རྩོམ་ཞིག་བྲི་ཐུབ་ན་ཆོག་པ་མ་ཡིན་ལ་སྤྱི་ཚོགས་ཀྱི་འགལ་འདུ་མཚོན་པ་ཙམ་གྱིས་ཡེ་ནས་མི་ཡོང་བ་ཡིན།